CELEX: 32021R2324
Language: bg
Date: 2021-08-23 00:00:00
Title: Делегиран регламент (ЕС) 2021/2324 на Комисията от 23 август 2021 година за изменение на Регламент (ЕС) 2019/1241 на Европейския парламент и на Съвета по отношение на техническите мерки за определени видове дънен и пелагичен риболов в Келтско море, Ирландско море и водите на запад от Шотландия

29.12.2021   
               
               
                  BG
               
               
                  Официален вестник на Европейския съюз
               
               
                  L 465/1
               
            
         ДЕЛЕГИРАН РЕГЛАМЕНТ (ЕС) 2021/2324 НА КОМИСИЯТА
         от 23 август 2021 година
         за изменение на Регламент (ЕС) 2019/1241 на Европейския парламент и на Съвета по отношение на техническите мерки за определени видове дънен и пелагичен риболов в Келтско море, Ирландско море и водите на запад от Шотландия
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/1241 на Европейския парламент и на Съвета от 20 юни 2019 г. за опазване на рибните ресурси и защита на морските екосистеми чрез технически мерки, за изменение на регламенти (ЕО) № 1967/2006 и (ЕО) № 1224/2009 на Съвета и на регламенти (ЕС) № 1380/2013, (ЕС) 2016/1139, (ЕС) 2018/973, (ЕС) 2019/472 и (ЕС) 2019/1022 на Европейския парламент и на Съвета и за отмяна на регламенти (ЕО) № 894/97, (ЕО) № 850/98, (ЕО) № 2549/2000, (ЕО) № 254/2002, (ЕО) № 812/2004 и (ЕО) № 2187/2005 на Съвета (1), и по-специално член 2, параграф 2, член 10, параграф 4 и член 15, параграф 2 от него,
         като има предвид, че:
         
                     (1)
                  
                  
                     На 14 август 2019 г. влезе в сила Регламент (ЕС) 2019/1241 за опазване на рибните ресурси и защита на морските екосистеми чрез технически мерки („Регламент относно техническите мерки“). В приложение VI към него се определят специални разпоредби относно установените на регионално равнище технически мерки по отношение на водите на Съюза в северозападните води.
                  
               
                     (2)
                  
                  
                     Пряк управленски интерес по отношение на северозападните води имат Белгия, Испания, Франция, Ирландия и Нидерландия. Първата съвместна препоръка на тези държави членки беше представена през май 2020 г. Тя беше подложена на оценка от Научния, технически и икономически комитет по рибарство (НТИКР) през юли 2020 г. След становището на НТИКР Комисията прикани държавите членки да приведат съвместната препоръка в съответствие с научната оценка. Вследствие на това на 14 декември 2020 г. държавите членки представиха преразгледана съвместна препоръка.
                  
               
                     (3)
                  
                  
                     До приемането посредством делегиран акт на мерките, предложени в съвместната препоръка, се прилагат установените в членове 15—17 от Регламент (ЕС) 2021/92 на Съвета (2) коригиращи мерки по смисъла на многогодишния план за западните води, насочени към намаляване на прилова на треска и меджид в Келтско море и съседните зони, и допълнителни технически мерки за намаляване на прилова на трескови риби в Ирландско море и във водите на запад от Шотландия. Тези мерки са функционално свързани с равнищата на ОДУ за целевите видове, уловени при смесен риболов, тъй като при липсата на такива мерки посочените равнища на ОДУ би трябвало да бъдат намалени, за да се позволи възстановяването на запасите, които са обект на прилов.
                  
               
                     (4)
                  
                  
                     Част от северозападните води вече не са води на ЕС, поради което ЕС и Обединеното кралство трябва да проведат консултации относно съвместни мерки. Тъй като двете страни не са постигнали споразумение за съгласувани функционално свързани технически мерки, е необходимо да продължи прилагането на съществуващите функционално свързани технически мерки, установени в членове 15—17 от Регламент (ЕС) 2021/92, които позволяват ОДУ за целевите видове да бъде определен на предложените в посочения регламент равнища, без да се застрашава състоянието на запасите, които са обект на неизбежен прилов във водите на Съюза, и като се отчита, че постигането на такова споразумение в началото на 2022 г. ще бъде приоритет за ЕС. Всички технически мерки за 2022 г., установени в споразумения с трети държави, ще трябва да бъдат въведени в правото на ЕС чрез приложимата правна рамка.
                  
               
                     (5)
                  
                  
                     Успоредно с продължаващите преговори с Обединеното кралство, на 30 април 2021 г. засегнатите държави членки (Белгия, Испания, Франция, Ирландия и Нидерландия) представиха нова съвместна препоръка, която възпроизвежда тяхната съвместна препоръка от 2020 г. и включва нова спецификация за участък 7а на ICES (Ирландско море). В съвместната препоръка се предлага тези мерки да останат в сила до постигането на споразумение с Обединеното кралство.
                  
               
                     (6)
                  
                  
                     Целта на настоящия регламент е включването в един общ акт на съществуващите разпоредби относно техническите мерки, вече приети като част от плановете за премахване на изхвърлянето на улов за северозападните води, техническите мерки, съответстващи на мерките, установени в членове 15—17 от Регламент (ЕС) 2021/92, както и мерките относно нов риболовен уред за Ирландско море, включени в съвместната препоръка от 2021 г.
                  
               
                     (7)
                  
                  
                     Предвидените в настоящия регламент мерки, които са приложими за водите на Съюза, са в изпълнение на целите, определени в член 494, параграфи 1 и 2 от Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна (3), и са съобразени с принципите, установени в член 494, параграф 3 от посоченото споразумение. Те не засягат евентуалните мерки, приложими във водите на Обединеното кралство Великобритания и Северна Ирландия.
                  
               
                     (8)
                  
                  
                     Въз основа на представената от държавите членки информация НТИКР извърши оценка (4)
                        , (5) на данните, които бяха осигурени от регионалните групи в подкрепа на техническите мерки, включени в съвместната препоръка.
                  
               
                     (9)
                  
                  
                     Мерките, включени в настоящия регламент, бяха подложени на оценка в съответствие с член 2, параграф 2 и членове 15 и 18 от Регламент (ЕС) 2019/1241. Държавите членки представиха данни, доказващи, че предложенията са съобразени с член 15, параграфи 4 и 5 от Регламент (ЕС) 2019/1241.
                  
               
                     (10)
                  
                  
                     На 16 юли 2021 г. бяха проведени консултации по съвместната препоръка с експертната група по рибарство.
                  
               
                     (11)
                  
                  
                     В съвместната препоръка се предлагат специални мерки за намаляване на прилова на треска и меджид в Келтско море и съседните зони въз основа на коригиращите мерки, въведени през 2020 г. (6). Тези специални мерки се отнасят до дънните тралове и грибовете в участъци 7f и 7g на ICES, частта от участък 7h на ICES на север от 49° 30′ с.ш. и частта от участък 7j на ICES на север от 49° 30′ с.ш. и на изток от 11° з.д., както и до корабите, които извършват риболов с дънни тралове и чийто улов, измерен преди изхвърлянето, се състои от най-малко 20 % пикша. Съгласно заключението на НТИКР (7) предложените уреди са по-селективни от мерките, описани в Регламент (ЕС) 2019/1241. Съответно предложените мерки следва да бъдат включени в Регламент (ЕС) 2019/1241.
                  
               
                     (12)
                  
                  
                     В съвместната препоръка се предлагат специални условия за Келтско море по отношение на състава на улова, и по-конкретно когато приловът на треска не надвишава 1,5 %. Предвид лошото състояние на запасите в тези зони НТИКР не е склонен да установи условия, основаващи се на прагове за прилова. Наред с това обаче НТИКР отбелязва (8), че дори ако прагът за прилова на треска в размер на 1,5 % не бъде превишен при нито един рейс, алтернативните уреди, посочени в съвместната препоръка, все още ще са по-селективни от базовите уреди, посочени в Регламент (ЕС) 2019/1241. Съответно предложените мерки следва да бъдат включени в Регламент (ЕС) 2019/1241.
                  
               
                     (13)
                  
                  
                     В съвместната препоръка се предлагат специални технически мерки за дънните тралове и грибовете във водите на Съюза от участъци 7f—7k на ICES и в зоната на запад от 5° з.д. в участък 7e на ICES. Съгласно заключението на НТИКР посочените мерки са по-селективни от мерките, предложени в Регламент (ЕС) 2019/1241. Съответно тези мерки следва да бъдат включени в Регламент (ЕС) 2019/1241.
                  
               
                     (14)
                  
                  
                     В съвместната препоръка се предлагат специални условия за Келтско море за случаите, в които уловът се състои от над 30 % норвежки омар. Съгласно заключението на НТИКР (9) предложените варианти са като цяло по-селективни или поне еквивалентни на уредите, посочени в дерогациите за целеви риболов съгласно Регламент (ЕС) 2019/1241. По отношение на двойната трална торба НТИКР извърши оценка на базово проучване в предишни доклади (10) и стигна до заключението, че по принцип тя има потенциала да намали прилова на нежелани видове, без да бъде засегнат уловът на целеви видове. Държавите членки следва да предоставят на НТИКР допълнителни спецификации за оценка не по-късно от 1 май 2022 г. Съответно тези мерки следва да бъдат включени в Регламент (ЕС) 2019/1241.
                  
               
                     (15)
                  
                  
                     В съвместната препоръка се предлагат специални условия за Келтско море в случаите, в които количеството меджид или общото количество морски дявол, мерлуза или мегрим надхвърлят 55 % от улова. Въпреки че НТИКР не е склонен да въведе условия по отношение на състава на улова (11), неговото заключение е, че предложените мерки все още са по-селективни от базовото равнище, установено с Регламента относно техническите мерки. Съответно тези мерки следва да бъдат включени в Регламент (ЕС) 2019/1241.
                  
               
                     (16)
                  
                  
                     В съвместната препоръка се предлагат специални технически мерки в зоната на запад от Шотландия. Съгласно заключението на НТИКР предложените уреди вероятно ще подобрят селективността при улова на треска, пикша и меджид. Съответно тези мерки следва да бъдат включени в Регламент (ЕС) 2019/1241.
                  
               
                     (17)
                  
                  
                     В съвместната препоръка се предлагат специални технически мерки в Ирландско море по отношение на дънните тралове или грибовете с размер на окото на торбата, по-голям или равен на 70 mm и по-малък от 100 mm, чийто улов се състои от над 30 % норвежки омар. Съгласно заключението на НТИКР (12) тези уреди вероятно ще доведат до намаляване на улова на треска, пикша и меджид в сравнение с мерките, определени в Регламента относно техническите мерки. Съответно тези мерки следва да бъдат включени в Регламент (ЕС) 2019/1241.
                  
               
                     (18)
                  
                  
                     В съвместната препоръка се предлагат специални технически мерки в Ирландско море по отношение на корабите с обща дължина 12 m или повече, които извършват риболов с дънни тралове или грибове, като тези мерки предвиждат особености във връзка със състава на общия улов на пикша, треска и скатоподобни видове. Като цяло НТИКР прецени (13)
                        , (14), че предложените в съвместната препоръка уреди са по-селективни от уредите, описани в Регламента относно техническите мерки. Съответно тези мерки следва да бъдат включени в Регламент (ЕС) 2019/1241.
                  
               
                     (19)
                  
                  
                     В съвместната препоръка е включена спецификация на риболовен уред за дънни тралове и грибове в участък 7а на ICES (Ирландско море) за 2021 г., която се основава на селективност, еквивалентна на тази на базовите риболовни уреди, определени в Регламент (ЕС) 2019/1241 за тази зона и този вид риболов. През юни 2021 г. НТИКР извърши оценка на новите научни доказателства, налагащи промяната в съвместната препоръка, като заключи, че риболовните уреди се отличават с характеристики на селективност, подобни на характеристиките на базовите риболовни уреди.
                  
               
                     (20)
                  
                  
                     В съвместната препоръка се предлага минималният референтен размер за опазване на няколко вида, които се ловят при любителски риболов в северозападните води, да се хармонизира с минималния референтен размер за опазване, приложим за търговския риболов. ICES счита, че запасите на редица видове, включени в съвместната препоръка за хармонизиране на минималния референтен размер за опазване, са изчерпани, или че любителският риболов оказва значително въздействие върху тяхната обща смъртност от риболов. Същевременно много от тези видове мигрират от югозападните води и Северно море към северозападните води, като вече е извършено хармонизиране на минималните референтни размери за опазване на съответните видове между търговския и любителския риболов. НТИКР анализира предоставените доказателства и стигна до заключението (15), че мярката вероятно ще повиши защитата на младите екземпляри морски видове. Съответно тези мерки следва да бъдат включени в Регламент (ЕС) 2019/1241.
                  
               
                     (21)
                  
                  
                     Поради посочените съображения и с цел да се подобрят моделите на експлоатация, да се повиши селективността на риболовните уреди и да се намали нежеланият улов, е целесъобразно да се приемат техническите мерки, предложени от държавите членки.
                  
               
                     (22)
                  
                  
                     Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху планирането на риболовния сезон за риболовните кораби и съответните икономически дейности,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент (ЕС) 2019/1241 се изменя в съответствие с приложението към настоящия регламент.
         
         
            Член 2
            Точки 2 и 3 от приложението се прилагат от 30 декември 2021 г. до 31 декември 2022 г.
         
         
            Член 3
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено в Брюксел на 23 август 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 198, 25.7.2019 г., стр. 105.
         
            (2)  Регламент (ЕС) 2021/92 на Съвета от 28 януари 2021 г. за определяне за 2021 г. на възможностите за риболов на определени рибни запаси и групи от рибни запаси, приложими във водите на Съюза, както и за риболовните кораби на Съюза в някои води извън Съюза (OВ L 31, 29.1.2021 г., стр. 31).
         
            (3)  ОВ L 149, 30.4.2021 г., стр. 10.
         
            (4)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (6)  ОВ L 25, 30.1.2020 г., стр. 1.
         
            (7)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (8)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (9)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (10)  https://stecf.jrc.ec.europa.eu/documents/43805/2492225/JRC117511+STECF+19-08+-+Evaluation+LO+JRs.pdf
         
            (11)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (12)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (13)  https://stecf.jrc.ec.europa.eu/documents/43805/2684997/STECF+PLEN+20-02.pdf
         
            (14)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (15)  https://stecf.jrc.ec.europa.eu/documents/43805/2684997/STECF+PLEN+20-02.pdf
      
      
         
            ПРИЛОЖЕНИЕ
            Приложение VI към Регламент (ЕС) 2019/1241 се изменя, както следва:
            
                        1)
                     
                     
                        част А се изменя, както следва:
                        
                                    а)
                                 
                                 
                                    бележка под линия 6 се заменя със следното:
                                    
                                                „(6)
                                             
                                             
                                                Чрез дерогация от член 15 от Регламент (ЕС) № 1380/2013 минималните референтни размери за опазване на сардина, хамсия, херинга, сафрид и скумрия не се прилагат в рамките на ограничение от 10 % от живото тегло на общия улов, задържан на борда за всеки от тези видове.
                                                Процентът сардина, хамсия, херинга, сафрид или скумрия под минималния референтен размер за опазване се изчислява като пропорционална част от живото тегло на всички морски организми на борда след сортирането им или при разтоварването им.
                                                Процентът може да бъде изчислен въз основа на една или няколко представителни проби. Ограничението от 10 % не може да се превишава по време на трансбордирането, разтоварването, превоза, складирането, излагането или продажбата.“;
                                             
                                          
                              
                                    б)
                                 
                                 
                                    текстът под таблицата се заличава;
                                 
                              
                                    в)
                                 
                                 
                                    под таблицата се добавя следната точка:
                                    
                                                „1.
                                             
                                             
                                                Минималните референтни размери за опазване, определени в настоящата част за треска (Gadus morhua), пикша (Melanogrammus aeglefinus), сайда (Pollachius virens), сребриста сайда (Pollachius pollachius), мерлуза (Merluccius merluccius), мегрим (Lepidorhombus spp.), морски език (Solea spp.), писия (Pleuronectes platessa), меджид (Merlangius merlangus), молва (Molva molva), синя молва (Molva dypterygia), скумрия (Scomber spp.), херинга (Clupea harengus), сафриди (Trachurus spp.), лаврак (Dicentrarchus labrax), сардина (Sardina pilchardus) и северен пагел (Pagellus bogaraveo), се прилагат за любителския риболов в северозападните води.“;
                                             
                                          
                              
                  
                        2)
                     
                     
                        в част Б се добавят следните точки 1.3—1.6:
                        
                                    „1.3.
                                 
                                 
                                    Настоящата точка се прилага чрез дерогация от точки 1.1 и 1.2.
                                    
                                                1.3.1.
                                             
                                             
                                                По отношение на корабите, които извършват риболов с дънни тралове и грибове в участъци 7f и 7g на ICES, частта от участък 7h на ICES на север от 49° 30′ с.ш. и частта от участък 7j на ICES на север от 49° 30′ с.ш. и на изток от 11° з.д., се прилагат следните изисквания:
                                                
                                                            а)
                                                         
                                                         
                                                            корабите, които извършват риболов с дънни тралове или грибове, трябва да използват уреди с един от следните размери на окото:
                                                            
                                                                        i)
                                                                     
                                                                     
                                                                        трална торба 110 mm със слой мрежа с квадратно око с размер 120 mm,
                                                                     
                                                                  
                                                                        ii)
                                                                     
                                                                     
                                                                        трална торба Т90 с размер 100 mm;
                                                                     
                                                                  
                                                                        iii)
                                                                     
                                                                     
                                                                        трална торба 120 mm;
                                                                     
                                                                  
                                                                        iv)
                                                                     
                                                                     
                                                                        трална торба 100 mm със слой мрежа с квадратно око с размер 160 mm;
                                                                     
                                                                  
                                                      
                                                            б)
                                                         
                                                         
                                                            наред с това корабите, които извършват риболов с дънни тралове и чийто улов, претеглен преди изхвърлянията, се състои от най-малко 20 % пикша, трябва да използват:
                                                            
                                                                        i)
                                                                     
                                                                     
                                                                        риболовен уред, който е конструиран така, че разстоянието между основното влакно и дънното оборудване да е не по-малко от един метър; или
                                                                     
                                                                  
                                                                        ii)
                                                                     
                                                                     
                                                                        всяко средство, за което е доказано, че е поне със същата селективност за избягване на прилова на треска, съгласно оценката на ICES или НТИКР, и което е одобрено от Комисията.
                                                                     
                                                                  
                                                      
                                          
                              Държавите членки могат да освободят от прилагането на буква б) корабите, които извършват риболов с дънни тралове и чийто улов, претеглен преди изхвърлянията, се състои от по-малко от 1,5 % треска, при условие че тези кораби подлежат на постепенно увеличаване на присъствието на наблюдатели в морето до поне 20 % от всички техни риболовни рейсове. Всяка година преди 1 декември държавите членки, възползващи се от това освобождаване, докладват на Комисията броя и състава на корабите, за които се прилага то.
                        Държавите членки могат да освободят от прилагането на букви а) и б) корабите, които използват алтернативни уреди с висока селективност, при условие че съгласно оценка на НТИКР в резултат на техническите характеристики на тези уреди е налице същата или по-висока селективност като тази на уредите, посочени в съответните букви, и че съгласно оценка на НТИКР количеството на уловената с тях треска е по-малко от 1 %. Тези уреди или устройства трябва да отговарят на изискванията по член 15, параграф 4 и да са одобрени от Комисията.
                        
                                    1.3.2.
                                 
                                 
                                    Чрез дерогация от точки 1.1, 1.2 и 1.3.1:
                                    
                                                а)
                                             
                                             
                                                корабите, които извършват риболов с дънни тралове или грибове и чийто улов се състои от над 30 % норвежки омар, трябва да използват един от следните уреди:
                                                
                                                            i)
                                                         
                                                         
                                                            слой мрежа с квадратно око с размер 300 mm; корабите с обща дължина под 12 m могат да използват слой мрежа с квадратно око с размер 200 mm;
                                                         
                                                      
                                                            ii)
                                                         
                                                         
                                                            панел Селтра;
                                                         
                                                      
                                                            iii)
                                                         
                                                         
                                                            сортираща решетка с разстояние между пръчките 35 mm или подобно устройство за селективност с мрежова решетка;
                                                         
                                                      
                                                            iv)
                                                         
                                                         
                                                            трална торба 100 mm със слой мрежа с квадратно око с размер 100 mm;
                                                         
                                                      
                                                            v)
                                                         
                                                         
                                                            до 31 юли 2022 г. — двойна трална торба, като най-горната торба е с око с форма T90 с размер най-малко 90 mm и е снабдена с разделителен панел с максимален размер на окото 300 mm.
                                                         
                                                      
                                          Държавите членки могат да разрешат използването на посоченото в подточка v) устройство до края на декември 2022 г., при условие че съгласно оценка на НТИКР, основаваща се на информацията, предоставена от държавите членки не по-късно от 1 май 2022 г., в резултат на техническите характеристики на това устройство е налице същата или по-висока селективност като тази на уредите, посочени в точки 1.2 и 1.3.1. Това устройство трябва да отговаря на изискванията по член 15, параграф 4 и да е одобрено от Комисията;
                                    
                                                б)
                                             
                                             
                                                корабите, които извършват риболов с дънни тралове или грибове и чийто улов се състои от над 55 % меджид или общо 55 % морски дявол, мерлуза или мегрим, трябва да използват един от следните уреди:
                                                
                                                            i)
                                                         
                                                         
                                                            трална торба 100 mm със слой мрежа с квадратно око с размер 100 mm,
                                                         
                                                      
                                                            ii)
                                                         
                                                         
                                                            трална торба Т90 с размер 100 mm и удължение.
                                                         
                                                      
                                          
                              
                                    1.4.
                                 
                                 
                                    Точки 1.4.1 и 1.4.2 се прилагат чрез дерогация от точка 1.2.
                                    
                                                1.4.1.
                                             
                                             
                                                По отношение на риболовните кораби, които извършват улов на норвежки омар (Nephrops norvegicus) с дънни тралове или грибове в участък 6а и във водите на Съюза от участък 5b на изток от 12° з.д. (на запад от Шотландия), се прилагат следните изисквания:
                                                
                                                            а)
                                                         
                                                         
                                                            корабите, използващи трална торба с размер на окото, по-малък от 100 mm, трябва да използват слой мрежа с квадратно око (при фиксирано положение) с размер на окото най-малко 300 mm; за корабите с обща дължина под 12 m и/или с мощност на двигателя до 200 kW общата дължина на слоя мрежа може да бъде 2 m, а размерът на окото — 200 mm;
                                                         
                                                      
                                                            б)
                                                         
                                                         
                                                            корабите, чийто улов се състои от над 30 % норвежки омар, трябва да използват слой мрежа с квадратно око (при фиксирано положение) с размер на окото най-малко 160 mm за корабите, оборудвани с трална торба с размер на окото на мрежата 100—119 mm.
                                                         
                                                      Чрез дерогация от точка 1.4.1, букви а) и б) се разрешава използването на алтернативни риболовни уреди, при условие че съгласно оценка на НТИКР то води до най-малко същата или по-висока селективност по отношение на запасите от пикша, треска и меджид. Тези уреди трябва да отговарят на изискванията по член 15, параграф 4 и да са одобрени от Комисията.
                                             
                                          
                                                1.4.2.
                                             
                                             
                                                По отношение на риболовните кораби, които извършват риболов с дънни тралове или грибове в участък 7а на ICES (Ирландско море), се прилагат следните изисквания:
                                                
                                                            а)
                                                         
                                                         
                                                            корабите, които извършват риболов с дънни тралове или грибове с трална торба с размер на окото, равен или по-голям от 70 mm и по-малък от 100 mm, и чийто улов се състои от над 30 % норвежки омар, трябва да използват един от следните уреди:
                                                            
                                                                        i)
                                                                     
                                                                     
                                                                        слой мрежа с квадратно око с размер 300 mm; корабите с обща дължина под 12 m могат да използват слой мрежа с квадратно око с размер 200 mm;
                                                                     
                                                                  
                                                                        ii)
                                                                     
                                                                     
                                                                        панел Селтра;
                                                                     
                                                                  
                                                                        iii)
                                                                     
                                                                     
                                                                        сортираща решетка с разстояние между пръчките 35 mm;
                                                                     
                                                                  
                                                                        iv)
                                                                     
                                                                     
                                                                        мрежова решетка CEFAS;
                                                                     
                                                                  
                                                                        v)
                                                                     
                                                                     
                                                                        трал „флип-флап“;
                                                                     
                                                                  
                                                      
                                                            б)
                                                         
                                                         
                                                            корабите с обща дължина 12 m или повече, които извършват риболов с дънни тралове или грибове и чийто улов се състои от общо над 10 % пикша, треска и скатоподобни видове, трябва да използват трална торба 120 mm;
                                                         
                                                      
                                                            в)
                                                         
                                                         
                                                            корабите с обща дължина 12 m или повече, които извършват риболов с дънни тралове или грибове и чийто улов се състои от общо под 10 % пикша, треска и скатоподобни видове, трябва да използват трална торба с размер на окото 100 mm със слой мрежа с квадратно око с размер 100 mm. Настоящата разпоредба не се прилага по отношение на корабите, чийто улов се състои от над 30 % норвежки омар или над 85 % кралски миди;
                                                         
                                                      
                                                            г)
                                                         
                                                         
                                                            корабите, които извършват риболов с дънни тралове или грибове, могат да използват трална торба T90 с размер 100 mm.
                                                         
                                                      
                                          
                              Чрез дерогация от точка 1.4.2, букви а)—г) се разрешава използването на алтернативни риболовни уреди, при условие че то води до най-малко същата или по-висока селективност по отношение на запасите от пикша, треска и меджид. Тези уреди трябва да бъдат подложени на оценка от НТИКР, да бъдат одобрени от Комисията и да отговарят на критериите, определени в член 15, параграф 4.
                        
                                    1.5.
                                 
                                 
                                    Процентите на улова в точки 1.3 и 1.4 се изчисляват като дял от живото тегло на всички морски биологични ресурси, разтоварени след всеки риболовен рейс, в съответствие с член 15 от Регламент (ЕС) № 1380/2013 и член 27, параграф 2 от настоящия регламент.
                                 
                              
                                    1.6.
                                 
                                 
                                    Мерките по точки 1.3—1.5 се прилагат до 31 декември 2022 г.“;
                                 
                              
                  
                        (3)
                     
                     
                        в част В се добавят следните точки:
                        
                                    „10.
                                 
                                 
                                    Ограничения за риболов с дънни тралове и грибове в Келтско море
                                    
                                                10.1.
                                             
                                             
                                                На корабите се забранява да извършват риболов с дънни тралове и грибове в следните зони:
                                                
                                                            а)
                                                         
                                                         
                                                            участъци 7f—7k на ICES;
                                                         
                                                      
                                                            б)
                                                         
                                                         
                                                            зоната на запад от 5° з.д. в участък 7e на ICES; и
                                                         
                                                      
                                                            в)
                                                         
                                                         
                                                            участъци 7b и 7c на ICES.
                                                         
                                                      
                                          Тази забрана не се прилага по отношение на корабите в следните случаи:
                                    
                                                i)
                                             
                                             
                                                ако използват трална торба с размер на окото най-малко 100 mm; или
                                             
                                          
                                                ii)
                                             
                                             
                                                ако съгласно оценка на НТИКР техният прилов на треска не надвишава 1,5 % при извършването на риболов извън зоните, посочени в част Б, точка 1.3.
                                             
                                          
                              Чрез дерогация от подточка i), когато риболовните кораби извършват риболов в зоните, посочени в точка 10, параграф 1, буква в), те могат да използват при смесения дънен риболов алтернативни риболовни уреди, които съгласно оценка на НТИКР са със същата или по-висока селективност като тралната торба с размер на окото най-малко 100 mm. Тези уреди трябва да отговарят на изискванията по член 15, параграф 4 и да са одобрени от Комисията.
                        
                                    10.2.
                                 
                                 
                                    Мерките по точка 10.1 се прилагат до 31 декември 2022 г.“